ทองคำกับปัญหาหนี้กรีซ
ตลาดการเงินของโลกยังมีความปั่นป่วนผันผวนจากความไม่ลงตัวของภาวะหนี้สินของประเทศกรีซอยู่ในขณะนี้
13 ก.พ. 2555

ตลาดการเงินของโลกยังมีความปั่นป่วนผันผวนจากความไม่ลงตัวของภาวะหนี้สินของประเทศกรีซอยู่ในขณะนี้ 
อันจะเห็นได้จากความผันผวนแบบไร้รูปแบบของราคาทองคำ ซึ่งเคลื่อนไหวไปตามข่าวต่างๆ ของกรีซที่ออกมาในขณะนี้เป็นรายวัน ทำให้ราคาทองคำที่อยู่ในขาขึ้นอยู่ปกติ เกิดความผิดเพี้ยนไปตามสภาพของข่าวที่เกิดขึ้นในกลุ่มประเทศกรีซดังกล่าว ผมจึงยกรายละเอียดของเนื้อข่าวของกรีซที่ยังเป็นปัญหาล่าสุดในปัจจุบันมาให้ท่านผู้อ่านได้พิจารณาร่วมกัน
ที่ประชุมรัฐมนตรีคลังกลุ่มยูโรโซนได้เลื่อนการตัดสินใจเรื่องมาตรการให้ความช่วยเหลือกรีซรอบที่ 2 โดยระบุว่า รัฐบาลกรีซยังดำเนินการไม่มากพอที่จะโน้มน้าวให้สหภาพยุโรป (อียู) และกองทุนการเงินระหว่างประเทศ (ไอเอ็มเอฟ) อนุมัติการให้ความช่วยเหลือรอบใหม่ได้ นอกจากนี้ ที่ประชุมยังได้ตั้งเงื่อนไข 3 ข้อกับรัฐบาลกรีซ ก่อนที่จะตัดสินใจให้ความช่วยเหลือกรีซรอบใหม่ ซึ่งถือเป็นสิ่งจำเป็นที่จะช่วยให้กรีซหลีกเลี่ยงการผิดนัดชำระหนี้ในเดือนหน้าได้ ซึ่งเงื่อนไข 3 ข้อดังกล่าวมีดังนี้
เงื่อนไขแรก คือ รัฐสภากรีซควรจะอนุมัติมาตรการที่เป็นข้อตกลงร่วมกันระหว่างกรีซและกลุ่มทรอยกา ซึ่งประกอบไปด้วยกองทุนการเงินระหว่างประเทศ สหภาพยุโรป และธนาคารกลางยุโรป (อีซีบี)
ส่วนเงื่อนไขที่ 2 คือ รัฐบาลกรีซต้องเร่งดำเนินการปรับโครงสร้างเพิ่มเติม เพื่อลดการใช้จ่ายมูลค่า 325 ล้านยูโร ในปี 2556 เพื่อสร้างความเชื่อมั่นว่ากรีซสามารถบรรลุเป้าหมายการลดยอดขาดดุลงบประมาณ และเงื่อนไขที่ 3 คือ กรีซต้องรับประกันว่าพรรคร่วมรัฐบาลทั้ง 3 พรรค จะสนับสนุนมาตรการดังกล่าวอย่างจริงจัง
วิเคราะห์ราคาทองคำทางเทคนิค
ราคาทองคำยังคงเคลื่อนไหวผันผวนอย่างมากเป็นรายวัน รวมทั้งค่าเงินบาทก็ไม่ต่างอะไรกันกับที่มีการปรับขึ้นและลงสลับกันไปเป็นรายวันเช่นเดียวกัน ทำให้เกิดความมึนงงและคาดเดาทิศทางของราคาทองคำได้ยากขึ้น
เรามาดูสภาวะทางเทคนิคหลังจากที่ได้รับทราบ สภาวะทางด้านการเงินการคลังที่มากระทบกับทองคำตามเนื้อข่าวข้างต้นแล้ว โดยภาวะทางเทคนิคราคาทองคำเข้าสู่สภาวะไร้ทิศทาง หรือเคลื่อนตัวแบบ Sideway อยู่ในกรอบ 1,7001,730 เหรียญสหรัฐ โดยภาพรวมยังดูราคาค่อนข้างแข็งแกร่งบริเวณแนวรับที่ระดับ 1,700 เหรียญสหรัฐ ซึ่งถือว่าเป็นแนวรับที่สำคัญ ในขณะที่แนวต้านด้านบนอยู่ที่ระดับ 1,730 เหรียญสหรัฐ และ 1,740 เหรียญสหรัฐ ตามลำดับ
เรายังคาดว่าในสัปดาห์นี้ยังจะมีความผันผวนอย่างมาก ขึ้นกับประเด็นของเนื้อข่าว แต่ว่าโดยภาพรวมยังเชื่อว่าโอกาสที่ราคาทองคำจะหลุด 1,700 เหรียญสหรัฐ ลงไปน่าจะค่อนข้างยาก รวมทั้งยังมองทองคำในทิศทางขาขึ้นในระยะกลาง และระยะยาวทองคำน่าจะสามารถปรับตัวขึ้นได้ดีถ้าจบวิกฤตของกรีซได้ในสภาพที่ถูกต้อง จึงแนะนำให้นักลงทุนเข้าทยอยช้อนซื้ออย่างต่อเนื่อง เมื่อราคาอ่อนตัวตามแนวรับสำคัญ หรือถ้าเป็นทองคำแท่งจะมีแนวรับสำคัญอยู่ที่ระดับ 25,100 บาท
MTS Gold มีระบบ Gold Online Plus ซึ่งเป็นระบบส่งคำซื้อขายผ่านอินเทอร์เน็ตที่มีความสะดวกสบาย และได้รับการพัฒนาจนมีเทคโนโลยีต่างๆ ก้าวล้ำนำกว่าร้านทองอื่นอย่างมาก ดังนั้น จึงแนะนำให้ท่านใช้ MTS Gold Online Plus ของห้างทองแม่ทองสุก สนใจติดต่อ call center 022226222 เพื่อการลงทุนในทองคำแท่ง